	Návrh príspevku Slovenskej republiky pre ENHANCED FORWARD PRESENCE 
Výzvy súčasnosti, ktorým dnes v zmenenej bezpečnostnej situácii čelíme, kladú vysoké nároky na ich komplexné zvládanie. Svojím charakterom si vyžadujú spájať úsilie viacerých krajín, žiadna z krajín nemá dnes schopnosť čeliť týmto výzvam samostatne. Z pohľadu Organizácie Severoatlantickej zmluvy (ďalej len „NATO“), teda aj Slovenskej republiky ako jej plnohodnotného člena, sa kolektívna obrana stáva oveľa výraznejšou kľúčovou úlohou ako tomu bolo v minulosti, pričom naďalej zostáva jej základnou zodpovednosťou.
Základným princípom je pritom predchádzanie konfliktom a vojne, ochrana spojencov, zaistenie slobody rozhodovania a realizácia rozhodnutí, ako aj ochrana hodnôt, na ktorých NATO stojí, t. j. sloboda jednotlivca, demokracia, ľudské práva a vláda zákona. 
Za jeden zo základných elementov aliančnej obrannej stratégie sa považuje odstrašenie. Hlavným nositeľom zmien aliančnej obrany a politiky odstrašenia je Akčný plán pripravenosti (RAP) schválený na summite NATO vo Walese v roku 2014. Jeho cieľom bolo zaistiť pripravenosť NATO reagovať rýchlo a účinne na nové bezpečnostné hrozby z východu, ako aj z juhu. Ide o najvýznamnejšie posilnenie kolektívnej obrany NATO od konca studenej vojny. Na základe RAP bola následne počas summitu NATO vo Varšave v júli 2016 schválená posilnená zostava obrany a odstrašenia, ktorá má poskytnúť NATO široké spektrum možností na obranu aliančného územia, obyvateľstva, vzdušného priestoru a námorných liniek pred akýmkoľvek ohrozením z akéhokoľvek smeru. Medzi kľúčové témy summitu vo Varšave patrila téma posilnenia obrany a odstrašenia. Spojenci prijali balík opatrení na posilnenie kolektívnej obrany, predovšetkým na vonkajšej hranici NATO na jej východnom krídle. Najzásadnejším rozhodnutím v oblasti posilnenia kolektívnej obrany bolo schválenie posilnenej predsunutej prítomnosti (enhanced forward presence – eFP) NATO v Poľsku, Litve, Lotyšsku a Estónsku rozmiestnením jednej mnohopráporovej skupiny v každom z uvedených členských štátov. Každú z týchto práporových skupín vedie jedna tzv. rámcová krajina. Viaceré členské štáty už na summite vo Varšave ohlásili svoje konkrétne príspevky do jednotlivých práporových skupín, pričom ohlásenie príspevku sa očakáva od všetkých členských krajín NATO. Slovenská republika ohlásila na summite vo Varšave svoj príspevok do opatrení na uistenie spojencov v rámci úsilia Vyšehradskej štvorky (V4) - v druhom štvrťroku 2017 príspevkom do výcviku krajín V4 v Lotyšsku jednou rotou 152 príslušníkov ozbrojených síl Slovenskej republiky. 

Po vyhodnotení svojich predpokladov na príspevok v rámci schválenej predsunutej prítomnosti  pod velením jednej z rámcových krajín predkladá Ministerstvo obrany Slovenskej republiky v súčinnosti s Ministerstvom zahraničných vecí a európskych záležitostí Slovenskej republiky návrh na príspevok Slovenskej republiky o veľkosti jednej mechanizovanej roty, t. j. do 152 príslušníkov ozbrojených síl Slovenskej republiky na dobu jedného roka. 
          V súlade s tým sa pre ENHANCED FORWARD PRESENCE navrhuje tento príspevok Slovenskej republiky:  

· styční dôstojníci veliteľstva bojovej skupiny v počte 2 príslušníci ozbrojených síl Slovenskej republiky,
· mechanizovaná rota v počte do 118 príslušníkov ozbrojených síl Slovenskej republiky,
· čata opráv a prevádzky v počte do 16 príslušníkov ozbrojených síl Slovenskej republiky,
· rotné obväzisko ROLE 1 v počte do 5 príslušníkov ozbrojených síl Slovenskej republiky,
· prvok velenia, riadenia a zabezpečenia príspevku (podporný prvok - NSE) do 11 príslušníkov ozbrojených síl Slovenskej republiky.
         Nasadenie príspevku Slovenskej republiky sa v prípade styčných dôstojníkov navrhuje v priebehu roka 2017. Nasadenie ďalších častí príspevku sa navrhuje od júna 2018 v trvaní dvoch šesťmesačných rotácií.
         Príspevok možno deklarovať do síl na území štátov Pobaltia (prioritne v Lotyšskej republike pod velením NATO v sektore zodpovednosti Kanady) s cieľom demonštrovať súdržnosť Organizácie Severoatlantickej zmluvy a odhodlanosť podieľať sa na eliminácii prípadných hrozieb.

          Celkový odhad nákladov na uvedený príspevok predstavuje 7.720.000,- Euro, bez zahrnutia dodatočných mzdových nákladov (príplatok a odvody vo výške 2.250.000,- Euro, ak vyslanie nebude realizované do vojenskej operácie). Uvedený odhad nákladov môže byť navýšený v závislosti od nutnosti národného výcviku. Samotné vyslanie je podmienené zabezpečením zdrojového krytia nákladov.



